Ŋsɔɔlaa se Ŋtɩlɩ Toovenim mbʋ?
ƐBƐ yɔɔ toovenim? Toovenim, tɔm pɔzʋʋ kɩceyɩtʋ siŋŋ ndʋ eyaa pɔzʋʋ pa-tɩ tam yɔ, tɩ-yɔɔ. Pɩtɩtɩlɩ yɔ, ŋwee ŋpɔzʋʋ ña-tɩ se:
- Ɛzɩ Ɛsɔ keŋni-ɖʋ toovenim na?
- You ne kʋñɔŋ pakaɣ wiɖiyi sɩʋ tɩnaɣ na?
- Ɛbe pɩteŋnɩ eyʋ weyi esɩba yɔ?
- Lidaʋ nakʋyʋ we mba pasɩba yɔ pɔ-yɔɔ?
- Ɛzɩma mantɩmnɩ Ɛsɔ ne enɩɩ ma-atɩma?
- Ɛzɩma mala ne mehiɣ koboyaɣ wezuu caɣʋ taa?
Lee ŋwoki ñɩnʋʋ tɔm cosuu tɔm pɔzʋʋ mbʋ pɩ-yɔɔ? Ye ŋwobi takayɩsɩ ɖɩ-pedɩye yaa takayɩsɩ ɖɩ-sɩye yɔ, ŋpɩzɩɣ ŋna takayɩsɩ sakɩye nzɩ pamaɣzɩɣ se tɔm cosuu we sɩ-taa yɔ. Ɛle, kʋlɔlɔ le, tɔm cosuu mbʋ pɩkaɖɩɣnɩ ɖama. Tɔm cosuu leebʋ pɩzɩɣ pɩweenɩ wazaɣ alɩwaatʋ natʋyʋ taa, ele pʋwayɩ pɩɩtasɩɣ wazʋʋ le pɔñɔɔzɩ yaa palaɣzɩ-pʋ.
Ɛle, takayaɣ kʋɖʋmaɣ nakeye wee, kɔ-tɔm cosuu mʋnaa se pataa-pʋ liu. Keke toovenim takayaɣ. Yesu Krɩstʋ kaatɩmnɩ Ɛsɔ ne etɔ se: “Ñɔ-tɔm le toovenim.” (Yohaneesɩ 17:17) Tɔm ndʋ ɖɩyaɣ sɔnɔ se Kele Kele Bibl. Takayaɣ hɔɔlɩŋ weyi ɩkɔŋ yɔ ɩ-taa ŋkaɣ naʋ ezɩma Bibl cosi tɔm pɔzʋʋ mbʋ pɩ-yɔɔ kpayɩ kpayɩ, ne pɩke toovenim ɖeyi ɖeyi yɔ.
Ɛzɩ Ɛsɔ Keŋni-Ðʋ Toovenim na?
MBƲ PƖ-YƆƆ ƐYAA PƆZƲƲ TƆM NDƲ YƆ: Ðɩwe ejaɖe nɖɩ ɖɩ-taa kañatʋ kadadayaɣ ne mulum pɩtɔyaa yɔ. Ɛsɔ setʋ agbaa sakɩye wɩlɩɣ se Ɛsɔ maɣmaɣ sɔɔlɩna se ɖɩla kʋñɔmɩŋ.
MBƲ BIBL ÑAWƖLƖƔ YƆ: Ɛsɔ eelakɩ kañatʋ kpa. Yobu 34:10 tɔŋ se: “Kañatʋ feɩ Ɛsɔ cɔlɔ ne nɔɣkuye [“mulum,” NW ] feɩ Ðoŋtɩnetʋ cɔlɔ.” Ɛsɔ wenɩ tamaɣ kɩbaŋa siŋŋ eyaa yɔɔ. Mbʋ yɔɔ Yesu kaawɩlɩ-ɖʋ se ɖɩtɩmɩ se: “Ða-Caa weyi ña ŋwe esɔdaa yɔ… Ñe-kewiyaɣ ekɔɔ, yele pala ñe-liu ñɩm [“ñɔ-sɔɔlɩm,” NW ] tataa cɩne ezɩ palakʋʋ esɔdaa yɔ.” (Maatiyee 6:9, 10) Ɛsɔ keŋni-ɖʋ pɩdɩɩfeyɩ, mbʋ yɔɔ elabɩ pɩtɩŋe payɩ se pɩtʋʋ etaawe e-tamaɣ ŋga ka-labʋ yɔɔ.—Yohaneesɩ 3:16.
Cɔna ɖɔɖɔ Kiɖe tee tɔm 1:26-28; Yakubu 1:13; ne 1 Pɩye 5:6, 7.
You ne Kʋñɔŋ Pakaɣ Wiɖiyi Sɩʋ Tɩnaɣ na?
MBƲ PƖ-YƆƆ ƐYAA PƆZƲƲ TƆM NDƲ YƆ: You wee kɩlɩzɩɣ eyaa sakɩye weziŋ. Ɛyaa kʋñɔŋ tukuuni ɖa-tɩŋa payɩ.
MBƲ BIBL ÑAWƖLƖƔ YƆ: Ɛsɔ kaayɔɔdɩ se alɩwaatʋ natʋyʋ kaɣ kɔm, ndʋ tɩ-taa ekɔŋnɩ laŋhezɩye tetʋ tɩŋe yɔɔ. E-Kewiyaɣ, ŋga keke esɔdaa komina yɔ, alɩwaatʋ taa, eyaa ɩɩkaɣ tasʋʋ “kpelekɩʋ you labʋ.” Halɩ pakaɣ “kpaɣʋ pa-laɣɖa ne pùlubina hakiŋ.” (Isaia 2:4) Ɛsɔ kaɣ sɩʋ tɩnaɣ mulum ne kʋñɔŋ paa ŋgʋ. Bibl haɣ-ɖʋ tamaɣ se: “[Ɛsɔ] hezɩɣ pe-ezɩteɣlɩm tɩŋa. Sɩm yaa leɣa caɣʋ yaa atɩma yaa wɩzasɩ pa-taa nabʋyʋ eetasɩɣ weʋ. Mbʋ pʋyɔɔ yɔ, kajalaɣ wondu [tɩ-taa leetʋ le mulum ne kʋñɔmɩŋ weyi ɩwe sɔnɔ yɔ] mʋwaa.”—Wɩlʋʋ 21:3, 4.
Cɔna ɖɔɖɔ Keeɣa 36 (37):10, 11; 45 (46):10; ne Mikee 4:1-4.
Ɛbe Pɩteŋnɩ Ɛyʋ Weyi Ɛsɩba yɔ?
MBƲ PƖ-YƆƆ ƐYAA PƆZƲƲ TƆM NDƲ YƆ: Ɛjaɖe yɔɔ esɔ setʋ agbaa hɔɔlʋʋ sɔsɔʋ wɩlɩɣ se nabʋyʋ we eyʋ taa ne pɩcakɩ wezuu e-sɩm wayɩ. A-taa naaye yɔɔdʋʋ se sɩɖaa pɩzɩɣ pala kañatʋ ezadɩnaa yaa Ɛsɔ ɖʋʋ kañatʋ tɩnaa miŋ sɔsɔŋ taa se pɔtɔɔ kʋñɔŋ tam.
MBƲ BIBL ÑAWƖLƖƔ YƆ: Ɛyʋ sɩkɩ le, eetasɩɣ weʋ wezuu ɖoli. Ekklesiaste 9:5 yɔɔdʋʋ se: “Sɩɖaa ɩɩtasɩɣ natʋyʋ sɩm.” Ɛzɩ mbʋ sɩɖaa ɩɩsɩŋ, ɩɩnɩɣ yaa paalakɩ nabʋyʋ yɔ, paapɩzɩɣ ɖɔɖɔ se pala kañatʋ yaa pasɩnɩ ezadɩnaa.—Keeɣa 145 (146):3, 4.
Cɔna ɖɔɖɔ Kiɖe tee tɔm 3:19 ne Ekklesiaste 9:6, 10.
Lidaʋ Nakʋyʋ We Mba Pasɩba yɔ Pɔ-yɔɔ?
MBƲ PƖ-YƆƆ ƐYAA PƆZƲƲ TƆM NDƲ YƆ: Ðɩsɔɔlaa se ɖɩcaɣ wezuu, ne ɖɩsɔɔlɩ se ɖa ne ɖa-kʋsɔɔlaa ɖɩnɩɩ leleŋ wezuu caɣʋ taa. Pʋmʋnɩ mbʋ se ɖiseliti se ɖɩɖaɣnɩ naʋ ɖe-eyaa kʋsɔɔlaa mba pasɩba yɔ.
MBƲ BIBL ÑAWƖLƖƔ YƆ: Ɛyaa mba pasɩba yɔ, pakaɣ hɔɔlʋʋ sɔsɔʋ fezuu. Yesu ta liu se “pɩlaŋ taa ñɩma tɩŋa payɩ… [feŋ].” (Yohaneesɩ 5:28, 29) Ɛzɩ Ɛsɔ kaaɖʋʋ tamaɣ kiɖe tee yɔ, eyaa mba pefezaa yɔ pakaɣ-we haʋ waɖe se pacaɣ paradisuu taa tetʋ yɔɔ. (Luka 23:43) Cee wayɩ lidaʋ ŋgʋ kɩhaɣ nʋmɔʋ eyaa mba pañaŋ yɔ se peweenɩ tɔnʋʋ taa alaafiya pilim ne wezuu maateŋ. Bibl tɔŋ se: “Siɣsiɣ [tʋ] tɩna tetʋ, eweɣ tɩ-yɔɔ tam.”—Keeɣa 36 (37):29.
Cɔna ɖɔɖɔ Yobu 14:14, 15; Luka 7:11-17; ne Tʋma Labʋ 24:15.
Ɛzɩma Mantɩmnɩ Ɛsɔ ne Ɛnɩɩ Ma-Atɩma?
MBƲ PƖ-YƆƆ ƐYAA PƆZƲƲ TƆM NDƲ YƆ: Ɛsɔ setʋ agbaa sakɩye taa, eyaa tɩmʋʋ. Ɛle, pɩlakɩ pa-taa sakɩye ezɩ paanɩɣ pa-atɩma yɔ.
MBƲ BIBL ÑAWƖLƖƔ YƆ: Yesu wɩlɩ-ɖʋ se ɖɩtaateu tɔm kʋyʋmtʋ hendu ɖa-atɩma taa. Ɛtɔm se: “Mɩ-atɩma taa le, iyéle yɔɔdʋʋ ne luuzuu.” (Maatiyee 6:7, Verbum Bible) Ye ɖɩsɔɔlaa se Ɛsɔ enɩɩ ɖa-atɩma yɔ, pʋpɔzʋʋ se ɖɩtɩmɩ ezɩ pɩkedɩɣnɩ-ɩ yɔ. Pʋcɔ ɖɩpɩzɩ ɖɩla mbʋ le, pʋpɔɔzʋʋ-ɖʋ se ɖɩkpelɩkɩ mbʋ Ɛsɔ-sɔɔlɩm kenaa yɔ ne ɖɩtɩmnɩ-ɩ ezɩ esɔɔlʋʋ yɔ. 1 Yohaneesɩ 5:14 lɩzɩ pɩ-taa se: “Ye ɖɩpɔzʋʋ Ɛsɔ mbʋ e-liu wee yɔɔ yɔ, enɩɣnɩ-ɖʋ.”
Cɔna ɖɔɖɔ Keeɣa 64 (65):3; Yohaneesɩ 14:6, 14; ne 1 Yohaneesɩ 3:22.
Ɛzɩma Mala ne Mehiɣ Koboyaɣ Wezuu Caɣʋ taa?
MBƲ PƖ-YƆƆ ƐYAA PƆZƲƲ TƆM NDƲ YƆ: Ɛyaa sakɩye maɣzɩɣ se liidiye, hɩɖe yaʋ yaa ɖeu haɣnɩ-we koboyaɣ. Pɩ-yɔɔ pañɩnɩɣ wondu ndʋ kaahezaɣ; kɔyɔ pʋtɔdɩye, paahikiɣ koboyaɣ ŋga pañɩnɩɣ yɔ.
MBƲ BIBL ÑAWƖLƖƔ YƆ: Yesu yeba ɖɩtɩlɩ mbʋ ɖeyi ɖeyi pɩhaɣ koboyaɣ alɩwaatʋ ndʋ etɔm se: “Koboyaɣ tɩnaa le mba pasɩma mbʋ se fezuu taa wondu teɖɩɣ-we yɔ.” (Maatiyee 5:3, NW) Ye ɖɩñaɣ pana se ɖihiɣ mbʋ pɩteɖɩɣ-ɖʋ kiya yɔ—mbʋ le ɖe-liu weʋ se ɖɩtɩlɩ Ɛsɔ ne tamaɣ ŋga eɖʋ ɖɔ-yɔɔ yɔ—piyeke koŋ pɩhaɣnɩ-ɖʋ toovenim koboyaɣ. Toovenim mbʋ, pehikiɣ-pʋ Bibl taa. Toovenim mbʋ, pɩ-tɩlʋʋ sɩɣnɩ-ɖʋ ne ɖɩteyɩ mbʋ pɩceyɩ siŋŋ ne mbʋ pɩteceyɩ yɔ pe-hekʋ taa. Ye ɖiyebi Bibl toovenim tɔm se tiɖiyi-ɖʋ ɖa-lɩmaɣzee lɩzʋʋ ne ɖa-lakasɩ taa kɔyɔ, piyeki ɖe-wezuu caɣʋ weenɩ tɔbʋʋ siŋŋ.—Luka 11:28, Verbum Bible.
Cɔna ɖɔɖɔ Atuɣa 3:5, 6, 13-18 ne 1 Timootee 6:9, 10.
Ðɩmabɩ ɖaʋ yem kene tɔm pɔzʋʋ loɖo ndʋ Bibl cosi tɩ-yɔɔ yɔ. Ŋsɔɔlaa se ŋtɩlɩ pɩkpaɖɩ mbʋ? Ye ŋwe mba “pasɩma mbʋ se fezuu taa wondu teɖɩɣ-we” pa-taa kɔyɔ, pɩtʋʋ feyɩ se ŋsɔɔlaa. Pɩtɩtɩlɩ yɔ ŋwee ŋpɔzʋʋ ña-tɩ tɔm leetʋ se: ‘Ye Ɛsɔ ekeŋni-ɖʋ, ebe yɔɔ eha nʋmɔʋ kañatʋ ne kʋñɔmɩŋ sakɩye ɖooo canaʋ taa pɩkɔɔ pɩsɩɩna sɔnɔ? Ɛzɩma malakɩ ne mɔ-hɔʋ wezuu caɣʋ tasɩ ñɔɔzʋʋ?’ Bibl cosi tɔm pɔzʋʋ tʋne ne leetʋ sakɩye yɔɔ kpayɩ kpayɩ ne eyʋ liu sɩkɩ.
Paa mbʋ, eyaa sakɩye sɔnɔ pɩtɩɣ Bibl yɔɔ. Pakpaɣkʋʋ-kʋ ezɩ takayaɣ sɔsaɣ ne nabʋyʋ taa kɔ-tɔbʋʋ nɩʋ we kaɖe. Ŋsɔɔlɩ sɩnʋʋ se ŋhiɣ tɔm cosuu Bibl taa? Yehowa Aseɣɖe Tɩnaa pɩzɩɣ pasɩna-ŋ pɩtɩŋnɩ nʋmɔŋ naale yɔɔ.
Kajalaɣ ñɩŋgʋ le, takayaɣ Wee Koboyaɣwezuu taa Tetʋ yɔɔ Tamtam! Palabɩ-ke se kasɩnɩ mba pefeyɩnɩ alɩwaatʋ se patazɩ ndʋ Bibl cosi kpayɩ kpayɩ tɔm pɔzʋʋ kɩceyɩtʋ taa yɔ. Naale ñɩŋgʋ le se pala tamaɣ se pɔkɔɔ palabɩ-ŋ Bibl kpelɩkʋʋ ɖɩɣa falaa. Yehowa Aseɣɖe Tɩnaa taa weyi esɩm Bibl wɩlʋʋ camɩye yɔ ne ewe ño-kooka taa yɔ, pɩzɩɣ ekɔɔ ekpelɩkɩnɩ-ŋ Bibl falaa alɩwaatʋ pazɩ ña-ɖɩɣa yaa lone nɖɩ ɖɩkedɩnɩ-ŋ yɔ ɖɩ-taa paa kpɩtaʋ ŋgʋ. Tamaɣ kene kasɩnɩ eyaa egbɔŋ egbɔŋ ejaɖe kpeekpe yɔɔ. Pa-taa sakɩye kɔm pɔkɔ tɔm ne taa leleŋ se: “Mehiɣ toovenim!”
Paapɩzɩɣ pehiɣ ñɩm nabʋyʋ pɩkɩlɩ mbʋ. Bibl toovenim lɩzɩɣ-ɖʋ cetɩm sɔnzɩ, lɩmaɣzee siduu ne sɔndʋ kɩdekedɩtʋ yomiye taa. Pɩhaɣ-ɖʋ lidaʋ, tamaɣ ne taa leleŋ. Yeesu tɔm se: “Ɩkaɣ tɩlɩʋ toovenim ne toovenim kaɣ-mɩ lɩzɩʋ yomiye taa.”—Yohaneesɩ 8:32, NW.
Tɩlɩ nɛ pɩkɩlɩ
Ŋpɩzɩɣ nɛ ŋpɔzɩ se pɛkpɛlɩkɩnɩ-ŋ Bibl ɛlɛ ŋŋhɛyɩɣ pʋyʋ
Ɛbɛ yɔɔ pɩwɛɛ se ɛyʋ ɛkpɛlɩkɩ Bibl?
Bibl sɩnɩ ɛyaa miiliyɔɔwaa sakɩyɛ ɛjaɖɛ kpeekpe yɔɔ nɛ panɩɩ tɔm kɩcɛyɩtʋ ndʋ pɔpɔzʋʋ pa-tɩ wezuu caɣʋ taa yɔ, tɩ-taa kpayɩ kpayɩ. Pɩɩkɛdɩɣnɩ-ŋ se ña ɖɔɖɔ ŋkɛnɩ pa-taa nɔɔyʋ yaa we?